Boerboel jaag inbreker die swembad inJess, die boerboel (Foto verskaf aan Maroela Media) ŉ Vermeende inbreker het Sondagaand sy moses teëgekom toe ŉ boerboel hom skielik aan die anderkant van ŉ heining ingewag het. Jody Gabrielsen van Ifafi in Hartbeespoort, Noordwes, het aan Maroela Media gesê ŉ inbreker het Sondagaand omstreeks middernag oor sy heining geklim. “Die heining is ongeveer 2.4 meter hoog en daar is ook penne bo-op. Die inbreker moes met die oorklimmery die klokkie getref het, en Jess het dadelik reageer.” Jess is die gesin se agtjarige boerboel. Jody was nog besig om televisie te kyk en het gaan ondersoek instel waarom die hond so tekere gaan buite. Die inbreker het in daardie stadium die yskoue swembad aangedurf om van Jess weg te kom en die boerboel het op die rand bly staan. “Sy het begin bedaar toe ek buite kom, en toe ek haar roep, het die man besluit om sy kans te waag en te vlug. Hy wou oor die bure se heining klim, maar my buurman het ŉ paar pitbulls, so hy het sommer dadelik omgedraai. Hy het waarskynlik gedink ek en Jess is die beter opsie.” Jody verduidelik hy kon die man voorkeer terwyl sy vrou die polisie, buurtwag en PWV Security gekontak het. Clive Fisher van die sekuriteitsmaatskappy het sommer vinnig opgedaag met die buurtwag kort op sy hakke en die man is in hegtenis geneem. Die verdagte word aangekla van oortreding en die besit van inbraaktoerusting. Jess is al van ŉ babahondjie deel van die gesin en het saam met Jody se seun grootgeword. “Sy is die dogter in ons gesin!” het Jody geskerts.